## El Consell autoritza l’ampliació dels contractes d’emergència per a atendre la totalitat de les obres de reparació de danys en el castell de Buñol

*** El pressupost passa de 287.209 euros previstos inicialment a 413.669 euros per a la rehabilitació dels danys provocats per la dana en l’església del Salvador
* A l’actuació inicial se suma la reparació dels danys ocasionats per les solsides produïdes en març de 2025 a causa del mal estat de l’edifici**

**València.**

El Consell ha autoritzat l’ampliació dels contractes d’emergència per a la reparació dels danys a l’església del Salvador del castell de Buñol afectada per les inundacions del passat 29 d’octubre.

El castell de Buñol és el bé d’interés cultural (BIC) que més danys ha patit a conseqüència del temporal, que va provocar greus problemes en l’estructura de la seua església, seu del Museu Etnogràfic de la localitat, tal com s’arreplega en l’informe realitzat pel personal tècnic de la Direcció General de Patrimoni Cultural en coordinació amb l’ajuntament de la localitat.

Esta situació va comportar una declaració d’emergència de les obres de conservació i restauració, amb la finalitat d’evitar danys irreparables que pogueren provocar la pèrdua de part del patrimoni cultural declarat BIC.

Així, els efectes de les pluges van produir diversos despreniments que van deixar dos dels llenços de l’edifici en un estat precari i inestable i amb el risc de col·lapse de les estructures existents, la qual cosa podia afectar la integritat dels elements del castell, així com comprometre la seguretat de les persones.

Per això, la contractació d’emergència inicial tenia com a objectiu la reparació puntual del mur que dona a la plaça de l’església del Salvador i del mur lateral, que dona al barranc, per a poder retornar l’estabilitat a l’edifici.

No obstant això, el mes de març de 2025 es van produir noves solsides a causa del mal estat en el qual havia quedat l’edifici, la qual cosa ha portat a ampliar la contractació d’emergència per a poder atendre estos danys i garantir la seguretat estructural i protecció del patrimoni històric.

D’esta manera, el pressupost d’estes obres d’emergència passa dels 287.209 euros inicials a 413.669 euros, procedents del Pla de recuperació, transformació i resiliència (PRTR) de la Unió Europea, en el seu apartat destinat a la conservació, restauració i valorització del patrimoni cultural en la Comunitat Valenciana.

Esta quantitat es destina a finançar l’execució de les obres de consolidació dels murs, la direcció d’obra, el projecte i la memòria final, així com el seguiment arqueològic.

Fecha: 25/06/2025